Uredba Komisije (ES) št. 2134/1999

z dne 7. oktobra 1999

o spremembi Uredbe (ES) št. 921/1999 glede kritja prevoznih stroškov za sadje in zelenjavo, umaknjene s trga in razdeljene ljudem kosovskega porekla

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z uredbo (ES) št. 1257/1999 [2], in zlasti člena 30(7),

ob upoštevanju naslednjega:

(1) Uredba Komisije (ES) št. 659/97 [3], kakor je bila nazadnje spremenjena z Uredbo (ES) št. 729/1999 [4], določa podrobna pravila za izvajanje uredbe (ES) št. 2200/96 v zvezi z intervencijami na področju sadja in zelenjave, predvsem o brezplačni razdelitvi proizvodov, ki so bili umaknjeni s trga, kot človekoljubno pomoč zunaj Skupnosti ter o kritju prevoznih stroškov za te proizvode med točko umika s trga in točko izstopa iz Skupnosti.

(2) Uredba Komisije (ES) št. 921/1999 [5] predvideva posebne ukrepe za razdelitev sadja in zelenjave, umaknjene s trga, beguncem s Kosova.

(3) Čeprav se je mnogo beguncev že vrnilo na Kosovo, še vedno živijo v težkih razmerah, kar velja tudi za druge prebivalce pokrajine, čeprav niso begunci. Tem se dovoli brezplačna razdelitev proizvodov, umaknjenih s trga. Da se jim zagotovi upravičenost do posebnih ukrepov, namenjenih beguncem, predvidenih z uredbo (ES) št. 921/1999, in da se le-ti razširijo na prebivalce regije, se besedi "begunci s Kosova" in "kosovski begunci" nadomestita z "ljudje kosovskega porekla".

(4) Da bi se olajšala pomoč tem ljudem, se do nadaljnjega krijejo tudi prevozni stroški od točke izstopa iz Skupnosti do mesta dostave. Ta določba se zato doda uredbi (ES) št. 921/1999.

(5) Komisija natančno nadzira posebne ukrepe, ki jih sprejmejo države članice pri uporabi člena 18 Uredbe (ES) št. 659/97.

(6) Ukrepi, predvideni s to uredbo, so v skladu z mnenjem Upravljalnega odbora za sveže sadje in zelenjavo,

SPREJELA NASLEDNJO UREDBO:

Člen 1

V naslovu in členu 1 Uredbe (ES) št. 921/1999 se besede "begunci s Kosova" in "kosovski begunci" nadomestijo z "ljudje kosovskega porekla".

Člen 2

Naslednji člen 1a se doda členu 1 Uredbe (ES) št. 921/1999.

"Člen 1a

1. Ne glede na prvi stavek drugega pododstavka člena 15(1) Uredbe (ES) št. 659/97 se v primeru postopka iz člena 1 zgoraj, kot razdalja, za katero se krijejo prevozni stroški, upošteva razdalja med točko umika s trga in točko dostave ljudem kosovskega porekla ter njihovim družinam gostiteljicam.

2. Zadevne države članice Komisijo obveščajo o posebnih ukrepih, sprejetih pri uporabi člena 18 uredbe (ES) št. 659/97, da bi zagotovile pravilno izvajanje postopka iz člena 1."

Člen 3

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 7. oktobra 1999

Za Komisijo

Franz Fischler

Član Komisije

[1] UL L 297, 21.11.1996, str. 1.

[2] UL L 160, 26.6.1999, str. 80.

[3] UL L 100, 17.4.1997, str. 22.

[4] UL L 93, 8.4.1999, str. 11.

[5] UL L 114, 1.5.1999, str. 46.

--------------------------------------------------